Sensorieseprosesseringsversteuring ten opsigte van voedsel (SPVV) by kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sensorieseprosesseringsversteuring ten opsigte van voedsel (SPVV) by kinders
Sensorieseprosesseringsversteuring ten opsigte van voedsel (SPVV) by kinders
Woensdag | 11 November | 2020
Sensorieseprosesseringsversteuring is wanneer die brein sukkel om inligting deur middel van die sintuie te verwerk. Ouers verwar dikwels SPVV met fiemies, maar kinders met hierdie versteuring ervaar voedsel op 'n heel ander manier as ander kinders. Omdat die brein nie in staat is om sensoriese boodskappe betreffende spesifieke teksture, smake, reuke en selfs kleure van sekere kossoorte te reguleer nie, ontwikkel 'n kind 'n afkeer van sekere voedselsoorte en weier om dit te eet.
Kinders met SPVV beleef die smaak, reuk, tekstuur (in hul mond en selfs die gevoel daarvan onder hul vingers), asook die kleur van sommige voedselsoorte as 'n onaangename en ongemaklike ervaring (ook bekend as 'n sensoriese oorlading). Sommige navorsers beskryf hierdie ervaring as fisieke of verstandelike pyn. Ouers wat boonop elke dag aan 'n kind karring om dinge te eet waarvan hy nie hou nie, veroorsaak emosionele spanning by hul kinders bo en behalwe die liggaam se negatiewe fisiologiese reaksie op sekere voedselsoorte.
Hoe identifiseer mens SPVV by kinders?
Eet minder as 10 voedselsoorte maar sal hulle gunstelingvoedselsoorte of disse enige tyd van die dag eet
Weier om nuwe voedselsoorte te proe
Word naar wanneer hulle sekere kossoorte proe, ruik, sien of daaraan vat
Verkies kossoorte met spesifieke tipes teksture – meestal bros kossoorte, maar sommige kinders verkies kosse met sagte of gladde teksture. Hierdie voorkeure kan selfs verder gevoer word tot kosse van sekere kleure en smake, en spesifieke handelsmerke – voedselterapeute noem dit 'n voedselvergryp (food jag).
Hou nie daarvan dat hul hande vuil word nie (met kos, maar ook met modder, grond, klei)
Het nooit as baba of kleuter speelgoed en ander voorwerpe in hul mond gedruk en daaraan gekou nie
Sal selfs na die ouderdom van 18 maande steeds aan speelgoed en ander voorwerpe kou
Hoe om jou kind te help om die probleem te oorkom
Speel en maak saam kos: 'n Mens leer jou kinders van kleins af om nie met kos te speel nie, maar soms heilig die doel die middel. Maak hom gewoond aan die tekstuur, reuk en kleure van nuwe voedselsoorte deur hom met sy vingers in 'n bakkie jogurt te laat speel, of 'n verskeidenheid blokkies of repies kos op te tel en daaraan te ruik. Doen saam met hom kunsprojekte met kos en/of eetgoed as basis. Laat hom byvoorbeeld koekies krummel, graanvlokkies op papier vasplak met versiersuiker. Laat hom toe om jou in die kombuis te help kos maak en moedig hom aan om aan die verskillende bestanddele te voel, te ruik en te proe. Die ontspanne tyd saam kan daartoe bydra dat hy dit uiteindelik spontaan sal doen.
Gebruik dít waarvan hy hou as basis: Indien hy byvoorbeeld lief is vir macaroni, sonder iets daarop of daarin, voeg geleidelik vars kruie of 'n sousie by om sy smaaksintuig te stimuleer. Later kan jy dalk iets meer solied soos gerasperde kaas byvoeg.
Moedig jou kind aan om oor sy vrese te gesels en gee erkenning daaraan: Vra hom waarom 'n sekere kossoort hom naar maak of laat gril. Verseker hom dat jy verstaan dat dit vir hom moeilik is om sekere goed te eet en dat dit in orde is, maar dat dit goed sal wees as hy dit beproef en dat hy sal sien dis nie so erg as wat hy dink nie.
Maak jou kind geleidelik gewoond aan nuwe smake, teksture, reuke en kleure: Daar is verskillende maniere om dit te doen en hom te help om sy "vrees" vir sekere voedselsoorte te oorkom. Die geheim is om die verskeidenheid kossoorte en die hoeveelheid van elke kossoort geleidelik te vermeerder, en sodoende sy fisieke ongemak teenoor en vrees vir die kos geleidelik te verminder.
– Kies een nuwe voedselsoort. Laat hom die eerste dag daaraan ruik, die volgende dag met sy lippe aanraak, dan te lek, die volgende keer een happie daarvan vir 'n rukkie in sy mond te hou en die volgende dag een happie van daarvan te kou en in te sluk. Sluit die proses af deur hom te beloon met sy gunstelingdis of -gereg. Volg dit op deur hom aan te moedig om elke dag daarna een happie meer daarvan te eet totdat hy na jou mening 'n aanvaarbare porsie daarvan as deel van 'n maaltyd eet.
– Maak 'n "kostrein" waarvan die kompartemente klein bakkies is elk met 'n voedselsoort waarvan hy hou daarin. En dan, in die kondukteurswa, 'n nuwe gereg wat hy moet probeer eet. Jy kan dit selfs omruil en die nuwe kossoort in die eerste kompartement pak, met sy gunstelingkossoort heel laaste.
– Gee keuses deur 'n verskeidenheid voedselsoorte wat jy graag wil hê hy moet proe, op of in 'n bakkie met afskortings uit te pak. Laat hom minstens twee kies wat hy as versnapering wil eet. Selfs al vat hy aanvanklik net daaraan en lek daaraan om die smaak en tekstuur te beleef, is dit reeds vordering.
Tandeborsel: Laat hom minstens twee maal per dag sy tande borsel met 'n Borsel ook die binnekante van die wange asook die sykante en bokante van die tong.
Roetine: 'n Vaste etenstydroetine is noodsaaklik. Eet altyd op dieselfde plek, dieselfde tyd en met dieselfde eetgerei. Dit skep 'n gevoel van sekuriteit by jou kind, wat sal help om vrese te oorbrug.
Stel 'n voorbeeld: Die voorbeeld wat ouers, sibbe en ander volwassenes stel deur alles te eet wat op hul bord is en hul bereidwilligheid om nuwe smake te beproef, kan 'n positiewe invloed hê op 'n kind met SPVV. Prys hom elke keer wanneer hy iets eet wat hy nooit tevore wou eet nie.
Geduld: Wees geduldig en moenie druk op jou kind uitoefen nie. Om kwaad en geïrriteerd te raak, gaan net die situasie vererger. Volharding sonder dwang kan jou kind help om uiteindelik meer as slegs tien voedselsoorte te eet.
Baby Sparks. https://babysparks.com/2019/10/24/picky-eating-or-sensory-issue-how-to-tell-the-difference/
Eating Disorder Hope. https://www.eatingdisorderhope.com/blog/connection-sensory-process-ed
Food and Nutrition. https://foodandnutrition.org/september-october-2014/picky-vs-problem-eater-closer-look-sensory-processing-disorder/
Organization for Autism Research. https://researchautism.org/its-not-picky-eating-5-strategies-for-sensory-food-sensitivities/